**ΕΡΩΤΗΣΕΙΣ**

1. **Πού στηριζόταν η οικονομία της Οθωμανικής αυτοκρατορίας;**

H οικονομία της Οθωμανικής αυτοκρατορίας στηριζόταν στις αγροτικές καλλιέργειες (σιτάρι, κριθάρι, βαμβάκι, καπνός, λάδι, σταφίδα) και στην κτηνοτροφία (οι κτηνοτρόφοι πρόσφεραν πρώτες ύλες στη βιοτεχνία για την παραγωγή νημάτων και υφαντών).

1. **Πώς αξιοποιούσαν τα προϊόντα τους;**

Ικανοποιούσαν τις ανάγκες του σπιτιού και τα προϊόντα που τους περίσσευαν τα πουλούσαν στις τοπικές αγορές ή στο εξωτερικό με αντάλλαγμα βιομηχανικά εργαλεία ή άλλα προϊόντα.

1. **Ποια είναι τα αίτια της παρακμής της οθωμανικής αυτοκρατορίας;**

Οι γεωγραφικές ανακαλύψεις, η χρήση νέων εμπορικών δρόμων (οι έμποροι δεν ήταν υποχρεωμένοι να περνούν από την Οθωμανική αυτοκρατορία για να πάνε στην Ινδία και την Κϊνα) και ο τερματισμός των κατακτήσεων.

1. **Ποιες ήταν οι συνέπειες αυτής της παρακμής;**

Μειώθηκαν τα έσοδά της από τους φόρους του εμπορίου και το νόμισμά της υποτιμήθηκε. Σιγά σιγά (προοδευτικά) η οικονομία πέρασε στα χέρια των Ελλήνων.

1. **Ποιοι άλλοι παράγοντες ωφέλησαν τους Έλληνες;**

Οι συνθήκες του Κάρλοβιτς και του Κιουτσούκ Καϊναρτζή που υπέγραψε η Οθωμανική αυτοκρατορία μετά την ήττα της στους πολέμους με την Αυστρία και τη Ρωσία και οι Διομολογήσεις (εμπορικές συμφωνίες των Σουλτάνων με τις δυτικές χώρες).

1. **Πώς ευνόησαν τους Έλληνες**;

Οι Έλληνες είχαν πια τη δυνατότητα να υψώνουν στα καράβια τους σημαίες των χωρών αυτών και έτσι ευνοήθηκε το ελληνικό εμπόριο και η ναυσιπλοΐα.

1. **Να περιγράψεις τη δραστηριότητα των Ελλήνων εμπόρων αυτή την περίοδο.**

Οι Έλληνες έμποροι έφτασαν μέχρι τη Ρωσία και την Κεντρική και Δυτική Ευρώπη, όπου ίδρυσαν παροικίες και ανέλαβαν τις εισαγωγές και τις εξαγωγές με τη Δύση και την Ανατολή. Αυτό τους βοήθησε να κερδίσουν πολλά πλούτη. Επίσης σχημάτισαν αξιόλογο εμπορικό στόλο με πληρώματα έμπειρα στη ναυσιπλοΐα και στην αντιμετώπιση των πειρατών.

1. **Τι άλλο έφτασε στην Οθωμανική αυτοκρατορία εκτός από τα προϊόντα που εισάγονταν σ’ αυτήν;**

Εκτός από τα αγαθά έφτασαν στην Οθωμανική αυτοκρατορία και οι επαναστατικές ιδέες που επικρατούσαν στην Ευρώπη εκείνη την περίοδο.

1. **Πες μερικά απ’ τα σημαντικότερα κέντρα του ελληνικού εμπορίου.**

Τα σημαντικότερα εμπορικά κέντρα ήταν η Κοζάνη, η Μοσχόπολη, τα Ιωάννινα, η Θεσσαλονίκη και πολλά νησιά, όπως η Χίος, η Ύδρα και τα Ψαρά.

1. **Τι βελτίωσε τη θέση των Ελλήνων τις παραμονές της**

 **ελληνικής επανάστασης και ποιος ήταν ο ρόλος των**

 **Ελλήνων εμπόρων στον ξεσηκωμό του γένους;**

Τη θέση των Ελλήνων βελτίωσε η οικονομική άνθηση, ο πολυάριθμος εμπορικός στόλος και οι εύπορες (πλούσιες) παροικίες του εξωτερικού. Απ’ αυτούς τους πλούσιους εμπόρους ξεχώρισαν αυτοί που πρωταγωνίστησαν στον ξεσηκωμό (επανάσταση) του γένους.

### Η συνθήκη του Κάρλοβιτς (1699)...

Η [**Συνθήκη του Κάρλοβιτς**](http://el.wikipedia.org/wiki/%CE%A3%CF%85%CE%BD%CE%B8%CE%AE%CE%BA%CE%B7_%CF%84%CE%BF%CF%85_%CE%9A%CE%AC%CF%81%CE%BB%CE%BF%CE%B2%CE%B9%CF%84%CF%82) ήταν μια διεθνής συνθήκη ειρήνης που υπογράφηκε στις 26 Ιανουαρίου 1699 στο Σρέμσκι Κάρλοβτσι, μια πόλη στη σημερινή Σερβία. Η συνθήκη τερμάτισε τον αυστροοθωμανικό πόλεμο του 1683-1697 στον οποίο οι Οθωμανοί ηττήθηκαν.

Ανάμεσα στους όρους που αναγκάστηκε να αποδεχτείο Σουλτάνος ήταν **η παραχώρηση στους Βενετούς της Πελοποννήσου και της Κρήτης αλλά και της Λευκάδας και της Αίγινας. Η Βενετία με τη σειρά της εγκατέλειπε στους Οθωμανούς τα φρούρια της Ναυπάκτου, του Αντιρρίου και της Πρέβεζας.** Αυτή η συνθήκη **έδωσε τη δυνατότητα στους Έλληνες εμπόρους να ξαναρχίσουν το εμπόριο με τη Βενετία και την Αυστριακή Αυτοκρατορία,** γεγονός που είχε καθοριστικές συνέπειες στην οικονομική αναγέννηση του ελλαδικού χώρου. Επίσης, ιδιαίτερη σημασία έχει το γεγονός ότι στην υπογραφή της συνθήκης ο επίσημος αντιπρόσωπος της Οθωμανικής Αυτοκρατορίας ήταν ένας Φαναριώτης, ο Αλέξανδρος Μαυροκορδάτος, γεγονός που δείχνει την άνοδο των Φαναριωτών στον οθωμανικό κρατικό μηχανισμό κατά τον 18ο αιώνα.

**Η συνθήκη Κιουτσούκ - Καϊναρτζή (1774)...**

Η [**συνθήκη του Κιουτσούκ Καϊναρτζή**](http://el.wikipedia.org/wiki/%CE%A3%CF%85%CE%BD%CE%B8%CE%AE%CE%BA%CE%B7_%CE%9A%CE%B9%CE%BF%CF%85%CF%84%CF%83%CE%BF%CF%8D%CE%BA-%CE%9A%CE%B1%CF%8A%CE%BD%CE%B1%CF%81%CF%84%CE%B6%CE%AE) πήρε το όνομά της από το ομώνυμο βουλγαρικό χωριό, στο οποίο υπογράφηκε το 1774 και ήταν το αποτέλεσμα του πρώτου μεγάλου ρωσοτουρκικού πολέμου (1768-74), στον οποίο οι Ρώσοι νίκησαν τους Οθωμανούς στη Βουλγαρία.

Η συνθήκη μεταξύ των άλλων προέβλεπε και τα εξής:

* Η Ρωσία εξασφάλισε το δικαίωμα να διατηρεί στόλο στον Εύξεινο Πόντο, με παράλληλη ελεύθερη ναυσιπλοΐα των υπό ρωσική σημαία εμπορικών πλοίων, καθώς και του ελεύθερου εμπορίου των Ρώσων υπηκόων στην οθωμανική επικράτεια.
* Η Ρωσία επέβαλε το δικαίωμα προστασίας των ορθόδοξων χριστιανών υπηκόων της Πύλης από τον Τσάρο.
* Σύμφωνα με το άρθρο 7, «*Η Πύλη υπόσχεται να παρέχει συνεχή προστασία στη Χριστιανική Θρησκεία και τις εκκλησίες αυτής*»
* Ο Σουλτάνος αναγνώρισε στη Ρωσία το δικαίωμα δημιουργίας ρωσικών προξενείων σε πόλεις της επιλογής της.

Με την υπογραφή της Συνθήκης κατοχυρώθηκε νομικά το δικαίωμα της **χρήσης της ρωσικής σημαίας από Έλληνες πλοιοκτήτες**. Χρησιμοποιώντας τη ρωσική σημαία ο εμπορικός στόλος των Ελλήνων αναπτύχθηκε θεαματικά. Γενικά πολλοί Έλληνες (στεριανοί και νησιώτες), μετά την υπογραφή της συνθήκης, εγκαταστάθηκαν στη Ρωσία .